ŉ Yskas of koelkas bestaan uit ŉ termiese geïsoleerde kompartement en ŉ hitte-pomp, wat hitte vervoer vanaf die binnekant van die yskas na die buitekant. Sodoende bly die yskas koel en behou ŉ temperatuur onder die gemiddelde kamertemperatuur. Om kos in ŉ yskas te bêre verlaag ook die kans van reproduksie van bakterieë, so bly kos ook langer eetbaar.   Wanneer 'n elektriese verwarmer aangeskakel word, word dit gou rooiwarm en straal hitte uit. Maar wanneer die elektriese yskas of vrieskas aangeskakel word, word die teenoorgestelde resultaat verkry: die temperatuur daal tot benede die vriespunt. 'n Elektriese stroom wat regstreeks gebruik word, lewer net hitte; in ŉ yskas word elektrisiteit net gebruik om die kompressor aan te dryf. Die rede hoekom dit binne ŉ yskas kouer is as buite kan as volg uiteen gesit word: Wanneer 'n vloeistof in ŉ gas verander, absorbeer dit hitte. Hierdie wet verklaar ook waarom ŉ mens koeler voel wanneer jou sweet droog; die sweet, 'n vloeistof, verdamp en word 'n gas. In die proses absorbeer dit hitte van die vel, en word die vel dus afgekoel.